CELEX: 52021DP0030
Language: lt
Date: 1612828800000
Title: 2021 m. vasario 9 d. Europos Parlamento sprendimas dėl prašymo atšaukti Álvaro Amaro imunitetą (2019/2150(IMM))

2021 11 17   
            
            
               LT
            
            
               Europos Sąjungos oficialusis leidinys
            
            
               C 465/170
            
         
      P9_TA(2021)0030
      Prašymas atšaukti Álvaro Amaro imunitetą
      2021 m. vasario 9 d. Europos Parlamento sprendimas dėl prašymo atšaukti Álvaro Amaro imunitetą (2019/2150(IMM))
      (2021/C 465/18)
      
         Europos Parlamentas,
      
                  —
               
               
                  atsižvelgdamas į prašymą atšaukti Álvaro Amaro imunitetą, kurį perdavė Guardos baudžiamųjų bylų vietinio teismo prie Guardos apylinkės teismo 2-asis teisėjas 2019 m. spalio 17 d. ir kuris buvo paskelbtas 2019 m. lapkričio 13 d. plenariniame posėdyje,
               
            
                  —
               
               
                  išklausęs Álvaro Amaro paaiškinimų, kaip nurodyta Darbo tvarkos taisyklių 9 straipsnio 6 dalyje,
               
            
                  —
               
               
                  atsižvelgdamas į Protokolo Nr. 7 dėl Europos Sąjungos privilegijų ir imunitetų 8 ir 9 straipsnius ir į 1976 m. rugsėjo 20 d. Akto dėl Europos Parlamento narių rinkimų remiantis tiesiogine visuotine rinkimų teise 6 straipsnio 2 dalį,
               
            
                  —
               
               
                  atsižvelgdamas į Europos Sąjungos Teisingumo Teismo 2008 m. spalio 21 d., 2010 m. kovo 19 d., 2011 m. rugsėjo 6 d., 2013 m. sausio 17 d. ir 2019 m. gruodžio 19 d. sprendimus (1),
               
            
                  —
               
               
                  atsižvelgdamas į Portugalijos Respublikos Konstitucijos 157 straipsnio 2 ir 3 dalis ir 1993 m. kovo 1 d. Įstatymo Nr. 7/93, kuriuo reglamentuojamas Portugalijos Respublikos Asamblėjos narių statutas, 11 straipsnį,
               
            
                  —
               
               
                  atsižvelgdamas į Darbo tvarkos taisyklių 5 straipsnio 2 dalį, 6 straipsnio 1 dalį ir 9 straipsnį,
               
            
                  —
               
               
                  atsižvelgdamas į Teisės reikalų komiteto pranešimą (A9-0009/2021),
               
            
                  A.
               
               
                  kadangi Guardos apylinkės teismo bylą iš esmės nagrinėjantis teisėjas pateikė prašymą atšaukti Álvaro Amaro imunitetą, nes jis kaltinamas įvykdęs piktnaudžiavimą tarnybine padėtimi, kuris yra numatytas ir už kurį bausmės nustatytos 1987 m. liepos 16 d. Įstatymo Nr. 34/87 su pakeitimais, padarytais 2010 m. rugsėjo 3 d. Įstatymu Nr. 41/2010, 11 straipsnyje (sudarantį idealiąją sutaptį su korupcija, kuri yra numatyta ir už kurį bausmės nustatytos to paties teisės akto 23 straipsnio 1 dalyje, ir su turto pasisavinimu, kuris yra numatytas ir už kurį bausmės nustatytos 20 straipsnio 1 dalyje), ir realiosios sutapties sąlygomis padarytą sukčiavimą siekiant gauti dotaciją ar subsidiją, kuris yra numatytas ir už kurį bausmės nustatytos 1984 m. sausio 20 d. Įstatyminio dekreto Nr. 28/84 36 straipsnio 1 dalies a ir c punktuose, 2 dalyje, 5 dalies a ir b punktuose ir 8 dalies b punkte;
               
            
                  B.
               
               
                  kadangi Álvaro Amaro nuo 2013 m. ėjo Guardos mero pareigas ir 2017 m. buvo perrinktas į šias pareigas ir jas ėjo iki 2019 m. balandžio 11 d.; kadangi eidamas šias pareigas jis buvo atsakingas už Guardos savivaldybės politinį ir administracinį valdymą; kadangi tyrimo dalykas – tai privilegijos, kurias Guardos savivaldybė, surengusi viešųjų pirkimų procedūrą, 2014 m. pradžioje suteikė asociacijai-teatro kompanijai organizuoti tų metų Užgavėnių šventinius renginius;
               
            
                  C.
               
               
                  kadangi 2019 m. gegužės mėn. Álvaro Amaro buvo išrinktas į Europos Parlamentą;
               
            
                  D.
               
               
                  kadangi nusikalstama veika, kuria įtariamas Parlamento narys, nėra susijusi su Álvaro Amaro einant pareigas pareikšta nuomone ar balsavimu, kaip numatyta Protokolo Nr. 7 dėl Europos Sąjungos privilegijų ir imunitetų 8 straipsnyje;
               
            
                  E.
               
               
                  kadangi Protokolo Nr. 7 dėl Europos Sąjungos privilegijų ir imunitetų 9 straipsnyje nustatyta, kad Europos Parlamento nariai savo valstybės narės teritorijoje naudojasi imunitetais, kurie toje valstybėje narėje yra suteikiami parlamento nariams;
               
            
                  F.
               
               
                  kadangi tik Parlamentas gali nuspręsti, ar konkrečiu atveju atšaukti imunitetą, ar jo neatšaukti; kadangi Parlamentas gali pagrįstai atsižvelgti į Parlamento nario poziciją, kad galėtų priimti sprendimą, ar atšaukti jo imunitetą, ar jo neatšaukti (2); kadangi per klausymą Álvaro Amaro nurodė, jog jis sutinka, kad būtų atšauktas jo imunitetas;
               
            
                  G.
               
               
                  kadangi Parlamento nario imuniteto paskirtis – apsaugoti Parlamentą ir jo narius nuo patraukimo atsakomybėn už veiksmus, kurie yra padaryti vykdant Parlamento nario įgaliojimus ir kurių negalima atskirti nuo tų įgaliojimų;
               
            
                  H.
               
               
                  kadangi nusikalstamos veikos, kuriomis kaltinamas Álvaro Amaro, buvo įvykdytos iki jo išrinkimo į Europos Parlamentą;
               
            
                  I.
               
               
                  kadangi šiuo atveju Parlamentas neaptiko jokių fumus persecutionis prielaidos įrodymų, t. y. faktinių aplinkybių, kurios leistų manyti, kad šis teismo procesas buvo pradėtas siekiant pakenkti Europos Parlamento nario ir, taigi, Europos Parlamento politinei veiklai;
               
            
                  J.
               
               
                  kadangi, pirma, Parlamentas negali būti prilyginamas teismui ir, antra, vykstant imuniteto atšaukimo procedūrai Parlamento narys negali būti laikomas „kaltinamuoju“ (3);
               
            
               
                  1.
               
               
                  nusprendžia atšaukti Álvaro Amaro imunitetą;
               
            
               
                  2.
               
               
                  paveda Pirmininkui nedelsiant perduoti šį sprendimą ir atsakingo komiteto pranešimą Portugalijos institucijoms ir Álvaro Amaro.
               
            
         (1)  2008 m. spalio 21 d. Teisingumo Teismo sprendimas Marra / De Gregorio ir Clemente, C-200/07 ir C-201/07, ECLI:EU:C:2008:579; 2010 m. kovo 19 d. Bendrojo Teismo sprendimas Gollnisch / Parlamentas, T-42/06, ECLI:EU:T:2010:102; 2011 m. rugsėjo 6 d. Teisingumo Teismo sprendimas Patriciello, C-163/10, ECLI: EU:C:2011:543; 2013 m. sausio 17 d. Bendrojo Teismo sprendimas Gollnisch / Parlamentas, T-346/11 ir T-347/11, ECLI:EU:T:2013:23; 2019 m. gruodžio 19 d. Teisingumo Teismo sprendimas Junqueras Vies, C-502/19, ECLI:EU:C:2019:1115.
      
         (2)  2008 m. spalio 15 d. Sprendimas Mote / Parlamentas, T-345/05, ECLI:EU:T:2008:440, 28 punktas.
      
         (3)  2019 m. balandžio 30 d. Bendrojo Teismo sprendimas Briois / Parlamentas, T-214/18, ECLI:EU:T:2019:266.